En el món oriental, especialment dins el món àrab musulmà, l'Estendard Negre (en àrab الراية السوداء, "ar-rāyat as-sawdāʾ"), també conegut com l'Estendard de l'Àliga (en àrab راية العقاب, "rāyat al-ʿuqāb") o, per antonomàsia, l'Estendard (en arab الراية, "ar-rāya")) és una de les banderes suposadament onejades pel profeta Mahoma, segons la tradició islàmica. Va ser hissada històricament per Abu-Múslim durant la Revolució abbàssida el 747 i des d'aleshores s'associa al Califat abbàssida en particular. És també un senyal dins la història de l'apocalipsi islàmic o el que es coneix com l'adveniment del Mahdí.